Drie dood, 17 beseer op N1 by Bloemfontein(Foto: ER24) Drie mense is dood en 17 ander beseer nadat drie voertuie Sondagaand op die N1 net buite Bloemfontein gebots het. Russell Meiring, woordvoerder van ER24, sê paramedici is omstreeks 21:15 na die ongelukstoneel naby Curielaan in Pellissier ontbied. By hul aankoms was die provinsiale brandweerdienste reeds op die toneel. “’n Taxi is langs die pad gevind waar dit deur ŉ muur gebars het, terwyl ŉ bakkie, wat in ligte laaie was, in die noodbaan gestaan het. ŉ Derde voertuig het ŉ ent weg van die bakkie af gestaan,” het Meiring gesê. Paramedici het gevind dat drie mense, onder wie ŉ jong kind, reeds aan hul beserings beswyk het. Nog 17 mense het beserings opgedoen wat van gering tot ernstig gewissel het. “Hierdie pasiënte is op die toneel behandel voordat hulle na nabygeleë hospitale geneem is,” het Meiring gesê. Die presiese oorsaak van die ongeluk is nie bekend nie.